b'\n_START_ARTICLE_\nS\xc5\xbd serija 711\n_START_SECTION_\nZgodovina\n_START_PARAGRAPH_\nLeta 1970 je v Slovenijo pri\xc5\xa1lo 10 garnitur, ki jih je kot predelano serijo DB 624 izdelala tovarna Wagon- und Maschinenbau (WMD) v Donauw\xc3\xb6rthu. Spo\xc4\x8detka so bili v rjavi barvni shemi in z zamre\xc5\xbeenimi \xc4\x8delnimi okni (ponekod v Jugoslaviji so radi metali kamenje v vlake) in namenjeni predvsem vo\xc5\xbenjam med Ljubljano in Beogradom. Zaradi udobnosti in hitre vo\xc5\xbenje je "Emona Express" bil med potniki zelo priljubljen (zaradi barve se je po znani \xc4\x8dokoladi zanje uveljavil vzdevek bajadera), hrva\xc5\xa1kim \xc5\xbeelezni\xc4\x8darjem pa je to \xc5\xa1lo v nos in so na razne na\xc4\x8dine nagajali povezavi, npr. s postanki na skoraj vsaki postaji (in posledi\xc4\x8dnim podalj\xc5\xa1evanjem voznega \xc4\x8dasa), povzro\xc4\x8danjem zamud itd. Zaradi tega so jih \xc4\x8dez nekaj let na tej progi kompromisno nadomestili s klasi\xc4\x8dnimi potni\xc5\xa1kimi vagoni slovenske, hrva\xc5\xa1ke in srbske \xc5\xbeelezni\xc5\xa1ke uprave, vlaki serije 711 pa so vozili med Mariborom oz. Mursko Soboto in Reko oz. Koprom (do elektrifikacije celotnega odseka so sestavljali tudi znani vlak "Pohorje ekspres" med Mariborom in Koprom), med Zagrebom in Puljem, med poletno sezono tudi med Ljubljano in Splitom._NEWLINE_V letih 1978 in 1979 so vse garniture postopoma od\xc5\xa1le v tovarno, ki se je malo prej po zdru\xc5\xbeitvah preimenovala v Messerscmitt-B\xc3\xb6lkow-Blohm (MBB). Med predelavo so prvotne motorje 846 Bb (ki so pravzaprav bili ladijski motorji) zamenjali z novej\xc5\xa1imi (OM 404), ki so v uporabi \xc5\xa1e danes, namestili so klimatske naprave, uredili konferen\xc4\x8dne salone, jih prebarvali v prepoznavno zeleno barvno shemo, v zelenih tonih so preuredili tudi notranjost. Kot "zeleni vlaki", namenjeni predvsem poslovne\xc5\xbeem, so povezovali Ljubljano s slovenskimi regionalnimi sredi\xc5\xa1\xc4\x8di, kot vlak "Arena" vozili med Zagrebom in Puljem, vozili so tudi izletni\xc5\xa1ke vlake v sose\xc5\xa1\xc4\x8dino (prete\xc5\xbeno v Benetke), v 80. letih so nekaj let v JAT-ovem zakupu povezovali tudi Ljubljano z Veliko Gorico v bli\xc5\xbeini zagreb\xc5\xa1kega letali\xc5\xa1\xc4\x8da._NEWLINE_Po letu 2000 so nekaj garnitur prebarvali v svetlo modro barvno shemo, ker so prvotno bile predvidene kot nadomestilo za novo uvedene "pendoline" (serija 310) v primeru okvar. Zamisel se ni obnesla, ker kot nadomestek prete\xc5\xbeno uporabljajo "desiroje" (serija 312) in ker javnost ni odobravala svetlo modre barve, so jih postopoma prebarvali nazaj v zeleno. Kljub temu, da gre za eno najudobnej\xc5\xa1ih slovenskih potni\xc5\xa1kih garnitur, jih zaradi starosti postopoma umikajo iz prometa, nekaj jih je celo \xc5\xbee bilo razrezanih. Danes redno vozijo med Ljubljano in Hodo\xc5\xa1em, drugod pa v primeru primanjkljaja nadome\xc5\xa1\xc4\x8dajo ostale potni\xc5\xa1ke garniture.\n_START_SECTION_\nPogon\n_START_PARAGRAPH_\nGarniture je prvotno poganjal dizelski motor Mercedes Benz 846 Bb, ki so ga kasneje ob predelavi zamenjali z Mercedes Benz OM 404, ki je v uporabi \xc5\xa1e danes. Prenos mo\xc4\x8di do koles je hidravli\xc4\x8dni prek samodejnega dvostopenjskega menjalnika Voith, ki prestavlja pri hitrosti okoli 80 km/h.'